Een so ’n eetbare kunswerk verg etlike dae se werk en kan tot 1,2 t weeg. Haar reusagtige Madibakoek was ’n eetbare wonder wat wêreldwyd die oë laat rek het. Dié gebak, sover bekend die wêreld se grootste Nelson Mandela-koek, is verlede maand in Gauteng se Sandton City-winkelsentrum uitgestal.
Sy was ’n au pair in Duitsland en het by die gesin leer kos maak en bak, want sy “kon skaars ’n eier bak” toe sy daar aankom.
Later, terwyl sy en haar man, Tobie, ses maande lank in Frankryk gewoon het vir sy werk in die landboubedryf, het Dot geleer om verskillende brode te bak.
Haar eerste reusekoek het sy op Vadersdag 2015 vir haar man gebak – ’n sjokoladepelikaan van 85 cm hoog en 1,5 m breed. Die jaar daarna het ’n tamaai renoster van 1,6 m hoog en 3 m lank gevolg.
Sy het 35 kg sjokolade en 130 kg fondant gebruik vir dié eetbare beeld ten bate van die organisasie Rhinos in Africa. In 2017 het ’n lewensgroot olifantkoei en -kalfie gevolg, waarmee sy die prys vir die beste vertoonstuk gewen het op die Wêreldkoekmeestersprysgeleentheid in Birmingham, Engeland.
Dit het 1,2 t geweeg. Vroeër vanjaar het sy ook ’n lewensgroot leeukoek gemaak om bewustheid aan te wakker oor die euwel van leeujag.
Daarna vorm en bou sy die fondantbeeld om die struktuur voor sy die koek sny en met gesmelte sjokolade daarop vasplak. Laastens versier sy die koekbeeld met eetbare versiersel soos sjokolade, koskleursel, tuisgemaakte fudge, nougat of spookasemdrade.
“Elke koek wat ek bak, is vir my besonders. Soms wanneer ek terugstaan en na die eindproduk kyk, voel dit byna onwerklik. Ek is dankbaar mense waardeer die kuns daarin.”